**V. BÖRZSÖNYI MAKÁKÓ – ÉRTESÍTŐ**

Akik lusták végigolvasni, az idei újdonságok sárgával kiemelve, a többi az, mint évek óta. Az idei Börzsönyi Makákó ismét számos újítást tartalmaz!

# Program

Augusztus 24., péntek este: megérkezés, tábortűznél vagy a kemencében sütögetés

Augusztus 25., szombat 11:00 a Makákó tömegrajtja, beérkezés után meleg kaja, buli, sütés

Augusztus 26., vasárnap: túra, bringázás, rendrakás, hazautazás

# Helyszín, központ

Börzsöny, Királyháza. Megközelíthető a Diósjenő-Kemence aszfaltozott erdészeti úton Királyháza-Alsó (9 km mindkét irányból). Parkolás a kijelölt helyen. Innen a VK kb. 200 m gyalogosan, a szalagozást követve (ez megegyezik a korábbi évek gyakorlatával).

# Terepleírás

A Börzsöny Északi része, magas hegyek, meredek oldalak, mély völgyek jellemzik. Helyenként igen köves, többségében kifejezetten élvezetes, gyors. A terep másik fele szinte síkság, nagyon gyors utakkal. A pontok egy része kint található a Börzsöny környéki falvakban (magyar és szlovák területen), így lehetőség lesz kevésbé harcos útvonalak teljesítésére, illetve a helyi folklór felfedezésére is.

# Térkép

A/3, Méretarány 1:50000 / 20 m alapszintköz, az alapja Open Street Map. Az általunk bejárt utak tájbringás jelöléssel kerültek fel, a szabványos 4x2 jelkulccsal. A többi - OSM által adott - út egyformán szürke, ezek jelentése: vagy van ott valami, vagy nem, minősége ismeretlen.

Felkerültek a turistajelzések a turistautak.hu, illetve saját bejárás alapján. Reméljük, ez naprakész. Azonban csak ott jelöltem őket, ahol erdei úton mennek, a betonon és a falvakban nem.

Speciális térképjelek:

|  |  |
| --- | --- |
|  | Kerítésnek nekimenő út. A kerítés mérete, alakja nem ismert, de itt nem tudsz tovább haladni. |
|  | Térképen kívül megy az út, de ekkora táv múlva visszaérsz a térképre. |

# Versenyforma, pontérintés

Hivatalosan az esemény nem verseny, hanem baráti találkozó, ha hivatalos személy kérdezné. Amúgy:

A versenyforma klasszikus bike adventure, egyéni értékeléssel, de a párosodás – vagy sokasodás – is lehetséges. Cél a rendelkezésre álló időn belül (6 óra) a legtöbb pontérték összegyűjtése.

Az ellenőrző pontokon sárga szórófestékkel egy-egy nagy, nyomtatott betű lesz feltüntetve, ezt kell majd az értékelő lapra a megfelelő ponthoz felírni. Ettől kis eltérés lehet, ezt szóban ismertetem.

A betűk az erdőben jól látható helyen lesznek, a lakott területeken levő pontokat azonban nem feltűnő helyre festettük, adott esetben kicsit keresni kell a leírás alapján.

Külön lapon megkapjátok a pontmegnevezéseket részletes leírással és a hozzá tartozó pontértékekkel.

# Digitális értékelés

A pontok fent ismertetett analóg igazolásán túl lehetőség lesz GPX alapú értékelésre is, amelyet az ENTRYLightba integrált kísérleti modul, az Ezekiel biztosít.

Ehhez semmi mást nem kell tenni, mint a verseny végén egy (vagy több) GPX állományt eljuttatni a rendezőséghez, amely alapján a pontérintés automatikusan kiértékelésre kerül.

Ennek komoly akadálya lehet azonban, hogy Királyházán egyáltalán nincs mobil térerő, így azok a megoldások, amelyek online alkalmazásokkal való netes szinkronizációra épülnek, nem fognak működni! Aki biztosan tudja vállalni, hogy offline is képes GPX-et adni a verseny végén, annak ez jó lehetőség lehet, ez esetben az értékelő lap kitöltése nem elvárás és elég csak átsuhanni a pontokon. A GPX kinyeréséhez normál laptopot biztosítunk Windows 7-es rendszerrel.

# Versenyidő, bv.

A versenyidő 6 óra vagy 3 óra.

Az időtúllépésért büntetés jár:

* 6 óra elteltével az első 10 percben (tehát 6 óra 00 perc 01 mp-től 6:10:00-ig) percenként 10 pont levonás.
* A második 10 perctől 60 perc késésig 5 pont levonás percenként.
* 18:00:00-kor bezár a célkapu. Aki ez után ér be, a begyűjtött pontszámtól függetlenül egységesen -1000 pontot kap.

3 órás kategória: aki 3:00:00 után ér be, automatikusan átkerül a 6 órás kategóriába és az ott ismertetett pontlevonás illeti. Azaz, ha nem érsz vissza 3 órán belül, akkor mehetsz még 3 órát és a 6 órás versenybe fogsz beleszámítódni.

# Mit vigyél magaddal a pályára?

Kötelező: bukósisak viselése (Krisztián!).

Ajánlott:

* toll
* feltöltött telefon (nem mindenhol működik)\*
* ivóvíz, kaja
* pénz (Ft, EUR)

\*Mivel szanaszét fogtok mászkálni egy nagyon nagy területen, ismeretlen útvonalon, egyedül és egy praktikusan veszélyes tevékenység közben, nagyon-nagyon javasoljuk, hogy bekapcsolt és felhangosított mobil legyen mindenkinél. Aki a verseny végéig nem jön vissza, idővel felhívjuk, de egy keresés praktikusan esélytelen. Aki balesetet szenved vagy elakad, írjon az alábbi számra: 06205631262, ezt a célban nem fogjuk azonnal megkapni, de néha kimegyünk a térerőbe ellenőrizni, hogy jött-e üzenet.

# Víz- és kajavételi helyek a verseny alatt

A térképen levő falvak mindegyikében van működő nyomós kút, kocsma, esetleg fagyizó.

A terepen több forrás is található, amelyikről biztosan tudható, hogy működik, jelöljük, a többi mázli kérdése.

# Szállás

Turistaház (ivóvíz nincs, mindenki hozzon). Hálózsákot hozni kell. Sátrazni lehet a kertben.

Jó makákózást kíván,

A rendezőség